Copyright © Erdélyi Nikolett, 2023

Minden jog fenntartva.

A könyv – a szerző és a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formátumban és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést, vagy az információrögzítés bármely formáját.

A könyvben említett kifejezések és eszközök egy része az Access Consciousness® tulajdonát képezik. Az Access Consciousness® módszert a világ számos országában elismerik és használják, melyről bővebb információt a www.accessconsciousness.com vagy a www.drdainheer.com oldalakon találhatsz.

Kiadja a Lettin’Go Academy Kft., Budapest, 2023

Felelős kiadó: Erdélyi Nikolett, a Lettin’Go Academy Kft. ügyvezetője

Főszerkesztő és a kiadást vezette: booxpert.hu (Borsos Bence)

Szerkesztés: Czopkó Nóri, Barsi Nikoletta

Borító: Kerényi Péter – Authentic Expert®

Tördelés: Madarász György

Korrektúra: Szilasi Éva

Nyomtatta: Prime Rate Kft.

ISBN 978-615-01-8300-8

Mindenkinek, aki mélyen legbelül tudja,
hogy létezik egy másik lehetőség.

Tartalom

Dr. Dain Heer ajánlása

Előszó

1. Hogyan ismerd fel, hogy mi az az élet, ami élni akar benned?

Ha az univerzum suttogása nem elég

A hétköznapi és a valóságon túli valóság

Nem csak egy tragédia lehet sorsfordító

Eszközök a saját valóságod megteremtéséhez

2. Hogyan teremtsd meg a saját valóságodat?

Ha kinőtted a valóságod, teremts újat magadnak

Amikor nem a boldogságot választottam

Állj bele az életedbe!

Valami kék

Eszközök a saját valóságod megteremtéséhez

3. Hogyan engedd el, ami nem szolgál többé?

Ha nem tetszik a jelened, írd újra a jövőd

Választani tudni kell

Ha nemet mondasz minden másra, az álmaidra mondasz igent

Eszközök a saját valóságod megteremtéséhez

4. Hogyan legyél sikeres?

Ki a te teremtésed forrása?

A siker esszenciája

Mi a te valóságod a sikerrel?

Köteleződj el a saját életed mellett!

Eszközök a saját valóságod megteremtéséhez

5. Hogyan teremts nagyszerű kapcsolatokat?

Falak és elvárások

A legfontosabb kapcsolatod

Könnyű vagy nehéz?

Eszközök a saját valóságod megteremtéséhez

6. Hogyan változtasd meg a testeddel való viszonyodat?

Mit szeretnél testem, avagy minden, amiről a testeddel beszélgethetsz

Kihez tartozik ez az érzés?

A testünk nem haragszik

Eszközök a saját valóságod megteremtéséhez

7. Hogyan változtasd meg a pénzügyi valóságodat?

A választás teremt

Te melyik fiókban vagy?

A pénz az örömöt követi

Hajlandó vagy elveszíteni bármit, hogy megkaphass mindent?

Ha a pénz nem számítana, mit választanál?

Eszközök a saját valóságod megteremtéséhez

8. Hogyan teremts egy nagyszerű(bb) jövőt?

Kérdezz, kérj és soha ne hagyd abba!

Ki lennél a múltad nélkül?

Eszközök a saját valóságod megteremtéséhez

Utószó

Köszönetnyilvánítás

A szerzőről

Az Access Consciousness®-ről

Dr. Dain Heer ajánlása

Mi mozdul meg benned, amikor egy történetet hallasz arról, hogy valaki legyőzte a megpróbáltatásokat? Hol jár az eszed? Inspirálódsz és azt gondolod magadban: „Erre én is képes vagyok”, vagy azt gondolod: „Kár, hogy ez velem soha nem fog megtörténni”?

Kívántad valaha, hogy valaki elérjen a lényed mélységeibe, hogy tudassa veled: „Képes vagy rá”? Vágyakoztál azután, hogy valaki arra inspiráljon, hogy tudd, képes vagy nagyszerű dolgokat választani? Voltak olyan reményeid, álmaid és törekvéseid, amiket megpróbáltál megteremteni és megvalósítani, és ennek ellenére továbbra is nagyon távolinak érzed őket?

Mi van akkor, ha most van itt az idő valami teljesen másra?

A könyv, amit most a kezedben tartasz, egy valós, „némiképp normális” személy története, aki sokunkéhoz hasonló utat járt be, és volt elég bátorsága, hogy olyan dolgokat válasszon és változtasson meg, amit a legtöbb ember lehetetlennek gondolna.

Azon ritka könyvek egyike ez, mely mindnyájunkhoz szól: egy könyv, amit egy hozzád és hozzám hasonló ember írt, aki felfedezte a varázslatot önmagában. Nikolettnek volt bátorsága – teljes sebezhetőséggel – leírni ebben a könyvben azt az utat, melyet kevesen mertek bejárni: a reménytelenségtől a mérhetetlen reményig, a szomorúságtól az örömig, a tragédiától a diadalig, a halál közelségétől a teljes élet megvalósításáig.

Azt gondolhatnánk, hogy annak létrehozásához, amit Nikolett a könyvében bemutat, tudnunk kellene, hogy kivételes tehetséggel vagyunk megáldva, valójában azonban a könyv legnagyobb ajándéka az, hogy ráébreszt bennünket, a varázslat mindnyájunk számára elérhető. Emellett arra inspirál, hogy tudd: nem kell tökéletesnek lenned, hogy változást és talán még csodákat is létrehozz az életedben és az életedként.

Ahogy azt Nikolett mondja: „Te vagy a varázslat.” Éppen most!

Sokunkhoz hasonlóan Nikolett is szenvedett. Kételkedett. Aggódott. Úgy gondolta, biztosan őrült, amiért azt reméli, hogy valami más is lehetséges. Az egyetlen különbség Nikolett és közöttünk az, hogy neki volt elég bátorsága ahhoz, hogy más választásokat hozzon. Azt nem tudta, hová fognak vezetni, viszont azt igen, hogyha a jövőben élni szeretne, más választásokat kell hoznia, mint amit a többi ember lehetségesnek gondol.

És ebben rejlik e könyv ajándéka és meghívása, gyönyörű barátom: van képességed arra, hogy más választásokat hozz, mint amit a többiek lehetségesnek tartanak.

Amint azt Nikolett nagyszerűen bemutatja, már akkor is varázslatosak vagyunk, ha egyszerűen csak nem adjuk fel önmagunkat. Mindnyájan képesek vagyunk azt választani, amit mások lehetetlennek vélnek, ha egyszerűen választjuk, hogy annyira mások legyünk, mint amennyire valójában mások vagyunk, annyira varázslatosak legyünk, mint amennyire valójában varázslatosak vagyunk, annyira alázatosak legyünk, mint amennyire valójában alázatosak vagyunk, és annyira hálásak legyünk önmagunkért és minden körülöttünk lévő ajándékért és csodáért, amennyire lehetünk.

Ez a könyv nem valaki olyan szemszögéből íródott, aki rendelkezik a válasszal, hanem inkább olyasvalakiéből, aki hajlandó mindent megkérdőjelezni. A könyvet olvasva talán nehéz lehet elképzelni, hogy Nikolett épp olyan ember, mint te vagy én. Történetesen egy elképesztő személyiség, aki nem veszi magától értetődőnek a választást, és korábban olyan választásokat hozott, amelyeket legtöbben rendkívül nehéznek – ha nem lehetetlennek – tarthatnak.

Tekintsd ezt meghívásnak arra, hogy tudd, nem számít, milyen normálisnak, milyen rossznak és milyen varázstalannak hiszed magad, két lábon járó csoda vagy. Van választásod. Választhatod, hogy teljes életet élsz. Most azonnal.

E könyv megmutatja, hogy birtokában vagy annak a képességnek, amivel bármit meg tudsz változtatni az életedben, ami nem úgy jelenik meg, ahogy szeretnéd. Rendelkezel a kapacitással, hogy olyan életet teremts, amit imádsz, telis-tele olyan emberekkel, akik támogatnak téged és hozzájárulások számodra. Képes vagy arra, hogy a választásoddal véget vess az önmagad és a másoktól elszenvedett bántalmazásnak.

Gyönyörű barátom, két lábon járó varázslat vagy. És szerintem ez az éberség az egyik legnagyobb ajándék, amit személy szerint e káprázatos könyv elolvasásától kaptam: mind két lábon járó csodák vagyunk.

Köszönöm, Nikolett, hogy mindnyájunkat meghívtál erre a gyönyörű utazásra.

Kedves olvasó, azt kérdezem tőled:

Mit választanál és változtatnál meg, ha nem létezne rossz választás?

Mit választanál és változtatnál meg, ha tudnád, hogy két lábon járó varázslat vagy?

Most van itt az idő?

Dr. Dain Heer

világhírű előadó, szerző, kiropraktőr orvos
és az Access Consciousness® társteremtője

Előszó

Ezt a könyvet ne az elméddel próbáld megérteni. Ugyanis minden, ami rád vár, csakis az energiáról szól. A mindenség, ami körülvesz minket, nem más, mint színtiszta energia. Az asztal is az, ami előtt épp ülök, a laptop, amin ezeket a sorokat gépelem, vagy épp a testem, amiben létezem. Mindennek saját tudatossága van. Pontosan úgy, ahogy ennek a könyvnek is: tudja, hogy mivé szeretne válni, hogy mi szülessen belőle.

Ami most rád vár, az józan ésszel felfoghatatlan. Nem találhatsz benne értelmet a szokásos módon. Van egy elméd, egy mindent túlgondoló részed, amivel logikát és megértést keresel a körülötted rohanó világban. Csakhogy a csodák és a varázslat az elméd korlátain túl várnak rád. Ha képes vagy kilépni az elméd fogságából, akkor leszel képes az életedet is megváltoztatni.

Ahhoz, hogy változtatni tudj azokon a dolgokon, amelyeken eddig nem sikerült, zárójelbe kell tenned az állandóan pörgő, analizáló elmédet.

A következő sorokat megértés helyett befogadni tudod majd. Akárhányszor olvasod is el, mindig találsz majd benne valami újat. Amikor ismét kézbe veszed, olyan lesz, mintha még sosem olvastad volna. Érdemes időről időre újra és újra elmélyülnöd benne. Csak ragadd meg, és csapd fel valahol. Keresd meg, hogy épp mi az, ami megszólít. Ha gyötörnek a problémáid, ha olyan érzésed támad, hogy maga alá temetett egy elefánt, vagy épp a világ esküdött össze ellened, akkor ez a könyv lehet a te saját kis bibliád. Nyisd ki ott, ahol ki akar nyílni, és olvasd el ott, ahol a tekinteted elsőként megakad. Mindig lesz számodra egy üzenete.

A történetek, amelyeket eléd tárok, különféle múltbéli események kiragadott szemelvényei, amelyeken én magam mentem keresztül. Minden témakört a saját történeteimen keresztül tudok könnyedén és befogadhatóan átadni számodra. Látszólag könnyed olvasmányban lesz részed, de a felszín alatt végig dolgozik majd az a már benned is ott bujkáló tudás, amelyre most te is éberré válhatsz.

A következőkben – bár a saját történetemen keresztül kísérlek végig – olyan eszközökkel is megismertetlek majd, melyek a megvalósításban támogathatnak téged. Én ezeknek köszönhetem azokat a csodákat, melyek az életemben megtörténtek velem. Az említett eszközök jó része az Access Consciousness® módszer sajátjai, melyekről bővebb információt a www.accessconsciousness.com vagy a www.drdainheer.com oldalakon találhatsz.

Remélem, készen állsz a folytatásra. Addig is kívánom neked, hogy támogassanak téged a következő sorok abban, hogy felfedezhesd önmagad. Most én segítek neked, hogy aztán te tudj saját magadnak. Viccesen hangzik, de végül is ez a munkám. Másoknak és neked sem tanácsokra van szükséged, hanem sokkal inkább eszközökre: hogy képes lehess önállóan, egyedül is megváltoztatni mindent és bármit az életedben, amit csak meg szeretnél változtatni, ugyanis csak te vagy erre képes, önmagad által.

1.

Hogyan ismerd fel, hogy mi az az élet, ami élni akar benned?

„A világ meg akar adni neked mindent, amire vágysz.”

GARY DOUGLAS

Ha az univerzum suttogása nem elég

2015 szeptemberében motorra pattantam, hogy bevásároljak. Útközben egy előzni készülő autós elől próbáltam lehúzódni a járdára. A padka megdobta a motort, az egész a levegőbe repült, én pedig a földre zuhantam. Időm sem volt felfogni, hogy a motorom a lábamra esett. Az eredmény? Teljes nyílt külbokatörés, szilánkos belboka, lábszártörés.

A baleset után azonnal jött értem a mentő. A kiérkező mentőtiszt meg is kapta az utasítást, hogy melyik kórházba szállítson. A legnagyobb megdöbbenésemre úgy döntött, hogy szembefordul ezzel. Odajött hozzám, és elmagyarázta, hogy annyira szétroncsolódott a bokám, hogyha abba a kórházba kerülnék, ahova vinnie kellene, akkor nagy valószínűséggel még aznap éjszaka a műtőben végezném egy halom bemosakodott orvos között, akik egy pillanatra sem tétováznának, hogy amputálják-e a lábamat. Szilánkosra tört az egész lábam, beleértve a lábszáramat és a bokámat, a tiszt pedig azért küzdött, hogy a szóban forgó kórház helyett az Országos Traumatológiai (Baleseti) Intézetbe vihessenek. Garantálta, hogy amíg nem kapjuk meg erre az engedélyt, egy tapodtat sem fog mozdulni. Biztos volt benne, hogy ezért ki fogják rúgni, de ennek ellenére is küzdött értem. Ott volt egy vadidegen ember, aki képes volt kockára tenni a munkáját, csak hogy egyben maradhassak. A diszpécser és a mentős csatározása vagy egy fél órát is eltartott, a diszpécser nem engedett, próbálta megértetni a tiszttel, hogy nincs hely a Balesetiben, nem tudnak odavinni, nem fogadnak majd. Nagy ordibálások árán, de a mentős végül meggyőzte a diszpécsert, hogyha máshová visz, az ő munkája ugyan lehet, hogy megmarad, de az én lábam biztosan nem. Így kerültem végül a Baleseti Intézetbe. Ma már tudom, hogy abban a pillanatban, ahogy a baleset megtörtént velem, csodák sorozata indult el az életemben, és ez volt az első.

Amikor megérkeztünk a kórházba, az elérhető tíz orvosból a legjobbak épp a műtőben voltak, a szabadon lévők pedig nem vállalták el a műtétet, mondván, túl bonyolult és összetett. Így hívtak egy másik orvost, akiről aztán kiderült, hogy nemcsak orvos volt, de varázsló is. Elég sokat kellett várni rá, mire felbukkant. Addigra a szüleim is megérkeztek hozzám Székesfehérvárról, túl voltam a röntgenen, az orvos pedig az eredményeket elnézve felkészítette édesanyámat, hogy sajnos le kell amputálni a lábam, de ígéretet tett, hogy mindent meg fog tenni annak érdekében, hogy ezt elkerülhessük. A szüleim a hírtől lesújtva ültek a váróban, miközben engem betoltak a műtőbe.

A következő képem, hogy hajnalban felébredek egy üres kórteremben. Még van lábam. Rajta óriási zsák jegek, én pedig csillagokat látok a fájdalomtól és fogalmam sincs, hogy hol vagyok. Azonban volt egy nagyon furcsa érzés bennem: nem érdekelt, hogy mi fog történni velem. Azt éreztem, hogy vigyenek, és csináljanak velem, amit csak akarnak. Nem számít. Furcsamód nem a dac és az elkeseredés diktálta ezt bennem. Egy vég nélküli belső nyugalom és békesség telepedett rám, ami egészen másnap reggelig kitartott. Furcsa volt látni, hogy a barátaimat és a családomat mennyire lesújtotta ez a helyzet, mintha nagyobb sokkot jelentett volna számukra, mint nekem. Bennem otthonra lelt egy megmagyarázhatatlan, de szilárd megnyugvás. Azt éreztem, hogy minden rendben van.

Az első éjszaka még megmenekült a lábam, de közel sem volt biztos, hogy ez így is marad a továbbiakban is. Szennyezett volt a seb, nyílt volt a törés, kint volt a csont, nem tudtuk, mi lesz vele. Kaptam antibiotikumot, teltek a napok. Az erős gyógyszerek ellenére a seb kezdett elfertőződni, de jobb híján csak várakozni lehetett, hogy mi sül ki ebből, mivel nem mertek hozzányúlni sem, nehogy a fertőzés továbbterjedjen.

Egyik reggel arra ébredtem, hogy orrfacsaró bűz terjeng a kórteremben. Fogalmam sem volt, hogy honnan jöhet a szag, de mivel többen voltunk a szobában, más betegekre gyanakodtam. Csengettem a nővérért, tőle tudtam meg, hogy az én sebem bűzlik. Teljesen ledöbbentem. Azt is megtudtam, hogy a vérképem egyre romló tendenciát mutat, és úgy néz ki, hogy beigazolódott mindaz, amitől a legjobban tartottak. Másnap reggelre előjegyeztek a műtétre, hogy elvégzik az amputációt.

A hír hallatán azt éreztem, hogy egyedül akarok maradni. Hazaküldtem magam körül mindenkit, térre volt szükségem. Akkor még nem volt dolgom azokkal az eszközökkel, melyekről a későbbiekben írni fogok, viszont egy régi ismerősöm abban az időben járt agykontrolltanfolyamra, ő mesélt nekem Domján Lászlóról, az agykontroll magyarországi meghonosítójáról.

Az agykontroll egyik módszere, hogyha betegség vagy sérülés ér, akkor gondolatban be tudsz lépni az úgynevezett laboratóriumodba, ahol te magad meg tudod gyógyítani a testedet. Ott feküdtem a kórházi ágyon azzal a tudattal, hogy másnap betolnak a műtőbe, és levágják a lábam. Ebben a kiszolgáltatottságban azt éreztem, hogy az egyetlen dolog, amit megtehetek, hogy lemegyek, és megnézem a saját laboratóriumomat. Becsuktam a szemem, vettem egy mély lélegzetet, és elindultam képzeletben oda, ahol még soha nem jártam.

Olyan volt odabent, mint egy atomreaktor belsejében. Vaslépcsőkön cikáztam fel-le, a lábamat pedig kiraktam egy munkaasztalra. Láttam magam előtt, ahogy elkezdem összeilleszteni a csontdarabkákat, mintha csak egy puzzle-t próbáltam volna kirakni. Lassan és pontosan dolgoztam, előttem állt az éjszaka. A sérüléseimet pitypangokkal, arany és sárga fényekkel borítottam be.

Ahogy egyre több időt töltöttem ott, megszállt egy érzés, hogy tulajdonképpen innen bárhogy alakul is, abba képes leszek belenyugodni. Hiszen életben vagyok, lábbal vagy anélkül, de megleszek. Amúgy is csak bokától tervezték az amputációt. Ki tudja? Lehetne ez a szexepilem, úgyis annyi gondom volt a testemmel egész életemben.

Talán pont ez fogja megadni azt az örömöt a testem kapcsán, amit mindig is kerestem.

Szinte az egész éjszakát odalent töltöttem a képzeletbeli laboratóriumban, szüntelenül gyógyítva saját magamat.

Másnap reggel korán bejött a nővér, hogy felkészítsen a műtétre, a szokásos protokoll része volt, hogy vért is vett néhány gyors teszt elvégzéséhez. Körülöttem mindenki végtelenül letargikus volt, az orvosok és a nővérek is, megviselte őket az egész helyzet. Fiatal voltam, megkedveltek, nem akarták, hogy ezen kelljen keresztülmennem.

Amint megjött a vérteszt eredménye, a nővér egy orvossal az oldalán rohanva tért vissza hozzám. Gyorsan nekiestek a kötésemnek, hogy megnézzék a sebet a lábamon. Szagolgatták a gézlapot, de eltűnt a bűz. Csodálkozva kérdezték, hogy mit csináltam. Válaszul csak annyit mondtam, hogy úgy néz ki, tegnap éjszaka meggyógyítottam a lábam. Valóban így is történt: a véreredményeim radikális javulásnak indultak, az amputációra így mégsem kellett sort keríteni. Megmaradt a lábam.

A hétköznapi és a valóságon túli valóság

Van egy angol aforizma, úgy hangzik: „When you are thinking, you are stinking.” Szó szerinti jelentésben: ha gondolkodsz, akkor bűzlesz. Arra utal, hogy a korlátozott elméd az, ami elhiteti veled, hogy kudarcot vallottál, hogy rossz dolgok történtek veled, és akár azt is, hogy rossz ember vagy. Valójában amikor gondolkodunk, akkor nem csinálunk mást, mint fogjuk magunkat, és az egyébként óriási és végtelen lényünket összezsugorítjuk egy apró semmiséggé, amivel belemászunk az elménk mélyére. Az elménk korlátai közé zárjuk magunkat, egy icipici térbe, ami olyan, akár egy labirintus. Nincs hozzá iránytűnk, térképünk, nincs belőle kijárat. Amikor az elménkbe menekülünk, csapdába ejtjük magunkat. Na és mi történik mindeközben az életünkben? Sorra futjuk ugyanazokat a köröket, mégsem találjuk a megoldást a gondjainkra.

Szerinted ha pusztán az elméddel meg tudtad volna oldani a problémáidat, akkor nem kellene, hogy az eddiginél nagyszerűbb, problémamentes életet élj? Az elménket nem arra találták ki, hogy csodákat hozzon létre, érdemes hát egy rövid időre háttérbe szorítanunk. Fontosnak tartom, hogy már a könyv elején tisztázzunk néhány dolgot.

Az én meglátásom szerint mi mindnyájan, egytől egyig végtelen lények vagyunk. Talán azt hiszed, hogy pont te lennél a kivétel? Mit szólsz ahhoz, ha azt mondom, hogy mindenki végtelen lény? Ne úgy nézz magadra, mint egy halhatatlan lélekre, hanem mint végtelen energiára. A tested ebben a végtelen energiában és végtelen térben áll össze anyagként. A sejtjeidet az energia tartja össze, mert te vagy a molekulák közötti tér. Lehet, hogy most nem ennek tudatában éled az életedet ezen a Föld nevű bolygón, de tudnod kell, hogy te és a tested – amivel hamarosan csodás kapcsolatod lehet – közösen teremtitek az életedet.

Ne feledd: ez a könyv most azért születik, hogy arra inspiráljon téged, válassz többet az életedben. Azért, hogy megmutassa neked, hogy egyáltalán létezik több, hogy igaz az, amire eddig is éber voltál: képtelenség, hogy csak ennyi legyen az élet! Jól gondoltad, élni valóban nem csak ennyit jelent! Az élet ennél sokkal több és nagyszerűbb.

Létezik tehát egy másik valóság, ezt a könyvet pedig azért hívjuk életre, hogy segítsen neked megteremteni ezt a másfajta valóságot.

Az én nézőpontomban ugyanis kétféle valóság létezik. Az egyiket nevezzük hétköznapi valóságnak – öveket becsatolni, ebben a könyvben sokat fogsz találkozni ezzel a kifejezéssel.

A hétköznapi valóság az, ahogyan a legtöbb ember él ezen a bolygón. Beleragadva egy mókuskerékbe, robotpilóta üzemmódban, a múlthoz láncolva, a jelent főként a múlt történéseiből megteremtve. Nézd csak meg! Hány olyan embert ismersz, akik folyamatosan, újra és újra mesélik életük sztoriját, és egyszerűen képtelenek kilépni a múlt fogságából? Mi tartozik még ehhez a hétköznapi valósághoz? A félelmek és a bizonytalanság (különösen az anyagi bizonytalanság, bár az semmiben nem más, csak épp a pénzre vetül ki). Nézz körül, rengetegen élnek a létminimum környékén, vagy akár az alatt. A legtöbben el sem tudják képzelni, hogy lehetne jobb és boldogabb életük, bele se mernek gondolni, hogy kitörhetnek abból, amiben jelenleg élnek. Nézik a híreket, és hagyják, hogy minden egyes nap elvegyék tőlük az erejüket és a lehetőségek érzetét.

Létezik egy másik valóság, amit mi magunk hozhatunk létre, ezt hívom a valóságon túli valóságnak. Minden, amit ebben a könyvben találsz, azt szolgálja, hogy segítsen neked a hétköznapi valóságon túli valóságod megteremtésében.

A hétköznapi valóságunkra nem kell rossz dologként gondolnunk. Ne akard elpusztítani, vagy harcolni ellene. Tudnod kell, hogy amivel egyetértesz, annak elismered a létezését.

Amivel egyetértünk, azt valósággá szilárdítjuk és létrehozzuk.

Tehát ha elfogadjuk azt a gondolatot, hogy pénzt teremteni márpedig nehéz, akkor amint megvan az ezzel való egyetértésünk, meg is szilárdítjuk valóságként. Ha szeretnéd megteremteni a saját valóságon túli valóságodat, akkor felesleges harcba szállnod a hétköznapi valósággal, felesleges a rossz oldalát nézned, egyszerűen csak nem kell törődni vele.